**N A C R T**

**PRIJEDLOG ZAKONA O IZMJENI**

**ZAKONA O SLUŽBI U ORUŽANIM SNAGAMA REPUBLIKE HRVATSKE**

**Zagreb, travanj 2020.**

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 7. stavka 12. i članka 81. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE UREĐUJU PREDLOŽENIM ZAKONOM TE POSLJEDICE KOJE ĆE PROISTEĆI DONOŠENJEM ZAKONA**

Hrvatsko ratno zrakoplovstvo kao grana Hrvatske vojske svoj dan obilježava 12. prosinca.

 Hrvatski pilot stožerni brigadir Rudolf Perešin 25. listopada 1991. poduzeo je svoj povijesni prelet MiG-om 21R s aerodroma u Bihaću u Bosni i Hercegovini u Klagenfurt u Republiku Austriju odbivši poslušnost agresorskoj JNA u jeku najvećih napada na Republiku Hrvatsku.

 Stožerni brigadir Rudolf Perešin odmah se po slijetanju na teritorij Republike Austrije javio tamošnjim vlastima. Cijeli svijet je tada uz njegovu fotografiju prenio i njegove riječi: „Ja sam Hrvat, ne mogu i neću pucati na Hrvate.“

 Nakon toga događaja izvještavanje stranih medija o agresiji na Republiku Hrvatsku se promijenilo te Perešinov prelet postaje simbolom otpora.

 Stožerni brigadir Rudolf Perešin se nakon četiri dana vraća u Republiku Hrvatsku, sudjeluje u stvaranju Hrvatskoga ratnog zrakoplovstva te ustrojem Prve lovačke eskadrile postaje njezin zapovjednik.

 Sudjeluje u operacijama Hrvatske vojske i stradava u vojno redarstvenoj operaciji „Bljesak“ kada pogođeni avion napušta katapultiranjem te se prizemljuje na neprijateljskom teritoriju.

 Zbog očuvanja vrijednosti Domovinskoga rata i povijesnog značaja za Hrvatsko ratno zrakoplovstvo i Hrvatsku vojsku, predlaže se da se 25. listopada obilježava kao Dan Hrvatskoga ratnog zrakoplovstva.

 Ovaj prijedlog u skladu je sa strategijom očuvanja vrijednosti Domovinskoga rata i identiteta Hrvatske vojske i Hrvatskoga ratnog zrakoplovstva s obzirom na to da navedeni čin u svijesti hrvatskoga vojnika i hrvatskoga naroda predstavlja izraz hrabrosti i beskompromisnog otpora u borbi za neovisnost te kao takav ima izniman povijesni značaj.

 Herojski čin stožernog brigadira Rudolfa Perešina predstavlja prekretnicu razvoja Hrvatskoga ratnog zrakoplovstva zato što su nakon toga događaja stvoreni preduvjeti za obuku i ustrojavanje nadzvučne eskadrile.

 Ovaj prijedlog ima i pragmatičnu vrijednost s obzirom na to da povećava mogućnost održavanja obljetnica koje će, zbog povoljnijih meteoroloških prilika u tom godišnjem razdoblju, uključivati prikaz punog spektra sposobnosti Hrvatskoga ratnog zrakoplovstva, što do sada nije bilo moguće jer se obilježavanje Dana Hrvatskoga ratnog zrakoplovstva 12. prosinca nalazi u meteorološki nepovoljnijem godišnjem razdoblju, kada je riječ o minimumu uvjeta za izvođenje letačkih aktivnosti.

 **III. OCJENA I IZVORI POTREBNIH SREDSTAVA ZA PROVOĐENJE ZAKONA**

Za provedbu ovoga Zakona nije potrebno osigurati dodatna sredstva u državnom proračunu Republike Hrvatske.

**IV. TEKST NACRTA PRIJEDLOGA ZAKONA O IZMJENI ZAKONA O SLUŽBI U ORUŽANIM SNAGAMA REPUBLIKE HRVATSKE, S OBRAZLOŽENJEM**

**ZAKON O IZMJENI ZAKONA**

**O SLUŽBI U ORUŽANIM SNAGAMA REPUBLIKE HRVATSKE**

**Članak 1.**

UZakonu o službi u Oružanim snagama Republike Hrvatske (Narodne novine, br. 73/13, 75/15, 50/16, 30/18 i 125/19) u članku 8. stavku 2. podstavak 3. mijenja se i glasi:

„– Dan Hrvatskoga ratnog zrakoplovstva je 25. listopada.“.

**Članak 2.**

Ovaj Zakon stupa na snagu osmoga dana od dana objave u Narodnim novinama.

**O B R A Z L O Ž E NJ E**

**Uz članak 1.** Propisuje se da je Dan Hrvatskoga ratnog zrakoplovstva 25. listopada.

**Uz članak 2.** Uređuje sestupanje na snagu ovoga Zakona.

**TEKST ODREDBE ZAKONA KOJA SE MIJENJA**

Članak 8.

 (1) Dan Hrvatske vojske je 28. svibnja.

 (2) Dani grana Hrvatske vojske su:

 – Dan Hrvatske kopnene vojske je 28. svibnja

 – Dan Hrvatske ratne mornarice je 18. rujna

 – Dan Hrvatskoga ratnog zrakoplovstva je 12. prosinca.

 (3) Dane rodova, službi, struka i posebnih dijelova Hrvatske vojske odlukom propisuje ministar obrane.